
פרוטוקול מס' 246
מישיבת ועדת החינוך והתרבות
יום שני, ג' באדר תשס"א (26 בפברואר 2001), שעה 14:00





נכחו:
	

חברי הוועדה:	זבולון אורלב – היו"ר

	

מוזמנים:	דוד פילבר			עוזר סמנכ"ל כ"א תיאום ובקרה, משרד החינוך
	עו"ד מרים גראזי רוזנבאום	יועצת משפטית, משרד החינוך
	שירה גרנביץ			מטפלת במלגות, משרד החינוך
	יעל פרבר			מתאמת השר לכנסת ולממשלה, משרד החינוך
	אורי שוסטרמן			רפרנט אגף תקציבים, משרד האוצר
	עו"ד אייל זנדברג		לשכה משפטית, משרד המשפטים 


	
יועצת משפטית: מירב ישראלי 


מנהלת הוועדה: יהודית גידלי


קצרנית: דקלה אברבנאל 




סדר היום: הצעת חוק מרשם מלגות (תיקון) (חובת פרסום), התשס"א2000-, ח"כ זבולון אורלב


הצעת חוק מרשם מלגות (תיקון) (חובת פרסום), התשס"א2000-, ח"כ זבולון אורלב

היו"ר זבולון אורלב:

אני פותח את ישיבת הוועדה בעניין חוק מרשם מלגות. זוהי ישיבה קצרה בנושא טכני. היועצת המשפטית ביקשה ישיבה של דקות ספורות לצורך דיון טכני. 

אייל זנדברג: 

	היה לנו בעבר דיון בשאלה האם אומרים מִלגות או מְלגות. במילון אבן שושן נאמר שאומרים מלגות בחיריק. פניתי לאקדמיה ללשון העברית, והם הודיעו לי בכתב כי למרות האמור באבן שושן יש לומר מלגות בשווא. בסמיכות תהיה ההגייה בחיריק. 

היו"ר זבולון אורלב:

	ההערה נרשמה בפרוטוקול. 

מירב ישראלי:

	אסביר מה הייתה הבעיה. אישרנו את החוק לקריאה שלישית. ישבנו עם המנסחות במשרד המשפטים ובמהלך הניסוח עלה עניין מהותי, ולכן החזרנו את הנושא לוועדה. תיקנו כאן את סעיף 4(א) לחוק המקורי. הסעיף עוסק במלגות על דרך של מתן בסתר. נאמר שם שבנושא הזה "ישמיט מרכז הקרנות את שמה של הקרן וכל פרט אחר שיש בו כדי לזהותה. דין פרט שהושמט כך כדין ידיעה חשאית כאמור בסעיף 387 לפקודת החוק הפלילי 1936". אך פקודת החוק הפלילי הוחלפה בחוק העונשין. היום הסעיף הזה לא קיים יותר. עמדת משרד המשפטים היא שיש להחליף את ההפניה, כך שתתייחס אל החוק הקיים. אולם החוק הקיים לא זהה לפקודת החוק הפלילי. 

היו"ר זבולון אורלב:

	מה הפתרון? אסכים לכל הצעה שלך. 

מירב ישראלי:

	משרד המשפטים ניסח סעיף הקובע חובה של שמירת סודיות. זה הסעיף: "אדם שתוך כדי מילוי תפקידו, במהלך עבודתו, הגיע אליו מידע שיש להשמיטו לפי הוראות סעיף 4(א) ישמרו בסוד ולא יעשה בו כל שימוש אלא לשם ביצוע הוראות חוק זה או על פי דין". חשוב שהוועדה תבין במה מדובר. 

דוד פילבר: 

	אני מבקש להעיר לגבי המהות. החוק הראשון, ואינני יודע מה הייתה כוונת המחוקק אז, אמר שמי שנותן בסתר, לא יפורסם שמו. לגבי החוק שלנו, אני מבין שהכוונה לשמות המקבלים. אך מדוע שלא יוודע שם של קרן שנותנת בסתר? איך יידע הציבור שניתן לפנות אליה? כל תכליתה של החקיקה היא שלכל אחד יהיה מידע שיאפשר לו בפנייה לקרנות. 

מירב ישראלי:
	
	מדובר רק על פרסום שמה של הקרן. 

היו"ר זבולון אורלב:

	אם היא מקבלת הטבות, היא יכולה לאסור על המדינה את פרסומה? 

מירב ישראלי:

	זה עניין עקרוני. 



דוד פילבר:

	לכן אני אומר שמדובר במהות. האם היו"ר מסכים עם דבריי לגבי תכלית החקיקה?

מרים גראזי רוזנבאום:

	בחוק הקודם לא הייתה חובת רישום. 

דוד פילבר:

	זה היה כפי שהשר ציווה. 

היו"ר זבולון אורלב:

	אני מציע להשמיט זאת מההצעה. 

מרים גראזי רוזנבאום:

	גם זה אפשרי. 

מירב ישראלי:

	אם כן, ההצעה היא להשמיט את האמור החל מ"ואולם". 

אייל זנדברג:

	אז לא צריך שמירת סודיות אם כן. אין על מה לשמור סודיות. 

היו"ר זבולון אורלב: 

	אין סודיות ואין על מה לשמור.  

מירב ישראלי:

	נכון. אין סודיות. 

היו"ר זבולון אורלב:

	אני מעלה את העניין להצבעה. אני קובע שהצעת החוק התקבלה לקריאה שנייה ושלישית. החוק יגיע היום לשולחנה של הכנסת. 

	הישיבה ננעלה בשעה 14:10. 






